Evo Morales , forseti Bólivíu , sagði af sér sem forseti landsins nú í kvöld eftir að alþjóðlegir eftirlitsaðilar komust að því að alvarlegir ágallar hefðu orðið á framkvæmdum kosninga sem fóru fram í síðasta mánuði þar sem Morales lýsti yfir sigri . CNN greinir frá . Mikil mótmæli hafa verið í landinu undanfarnar vikur og forsetinn sakaður um að hafa hagrætt úrslitunum sér í hag . Morales hefur verið einna lengst við völd af öllum leiðtogum í Suður-Ameríku en hann var fyrst kosinn forseti árið 2006 . Í yfirlýsingu sagðist Morales segja af sér „ fyrir hag landsins “ en kosningarnar fóru fram þann 20. október síðastliðinn og mótmæli farið fram í landinu síðan þá . Þrír hafa látist í mótmælunum og hundruð slasast . Morales sagði af sér einungis örfáum klukkustundum eftir að hann hafði lofað því að nýjar kosningar yrðu haldnar eftir skýrslu OAS ( e. Organization of American States ) . Þá hefur varaforsetinn Álvaro García Linera einnig tilkynnt að hann muni segja af sér .